Document ID: 32004R0026

Komisjoni määrus (EÜ) nr 26/2004,
30. detsember 2003,
ühenduse kalalaevastiku registri kohta
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 20. detsembri 2002. aasta määrust (EÜ) nr 2371/2002 ühisele kalanduspoliitikale vastava kalavarude kaitse ja säästva kasutamise kohta [1], eriti selle artikli 15 lõikeid 3 ja 4,
ning arvestades järgmist:
(1) Ühise kalanduspoliitika eeskirjade kohaldamiseks määruse (EÜ) nr 2371/2002 artikli 15 kohaselt peab iga liikmesriik tema lipu all sõitvate laevade registrit ja komisjon peab looma riiklikel registritel põhineva ühenduse kalalaevastiku registri.
(2) Et ühenduse kalalaevastiku register oleks tõhus ja terviklik ühise kalanduspoliitika eeskirjade rakendamise vahend, peaks see hõlmama kõiki ühenduse kalalaevu, sealhulgas neid, mida kasutatakse üksnes akvakultuuris.
(3) Kalalaevastiku võimsuse ja tegevuse haldamiseks vajaliku teabe kättesaadavuse tagamiseks tuleks määratleda need laevade tunnuseid käsitlevad andmed, mis peavad olema iga liikmesriigi registris kooskõlas määruse (EÜ) nr 2371/2002 artikli 15 lõikega 1.
(4) On vaja piiritleda iga liikmesriigi registris sisalduvate andmete komisjonile edastamise kord, et tagada ühenduse kalalaevastiku registri korrapärane ajakohastamine.
(5) Iga liikmesriigi peetavas registris jäädvustatud tunnused ja pardatähised tuleb esitada kooskõlas kalalaevade omadusi määratleva nõukogu 22. septembri 1986. aasta määrusega (EMÜ) nr 2930/86 [2], muudetud määrusega (EÜ) nr 3259/94 [3], ja komisjoni 20. mai 1987. aasta määrusega (EMÜ) nr 1381/87, millega nähakse ette kalalaevade tähistamise ja dokumenteerimise üksikasjalikud eeskirjad [4].
(6) Liikmesriigid peavad nende riiklikes registrites sisalduvate andmete, mida komisjon nende kättesaamisel kohe kontrollib, kvaliteeti pidevalt jälgima.
(7) Laevade liikumise jälgimiseks liikmesriikide vahel ning ühenduse kalalaevastiku registris sisalduva teabe ja muudest kalandusega seotud teabesüsteemidest pärinevate andmete vahel selge seose tagamiseks on tähtis omistada igale ühenduse kalalaevale kordumatu tunnusnumber, mida ei või mitte mingil juhul omistada mõnele muule laevale ega muuta.
(8) Käesoleva määruse tõhusa kohaldamise tagamiseks ja andmehalduse lihtsustamiseks tuleks määratleda liikmesriikide ja komisjoni vahel kasutatavad sidevahendid.
(9) Tuleks sätestada, et komisjon tagab liikmesriikidele juurdepääsu kõikidele ühenduse kalalaevastiku registris sisalduvatele andmetele kooskõlas isikuandmete kaitset käsitlevate sätetega, mis sisalduvad Euroopa Parlamendi ja nõukogu määruses (EÜ) nr 45/2001 [5].
(10) Määruse (EÜ) nr 2371/2002 artikliga 15 kalalaevastiku registrite haldamise viisides tehtud muudatuste tõttu tuleks tunnistada kehtetuks komisjoni 30. septembri 1998. aasta määrus (EÜ) nr 2090/98, mis käsitleb ühenduse kalalaevastiku registrit [6], muudetud määrusega (EÜ) nr 839/2002 [7].
(11) Käesolevas määruses sätestatud meetmed on kalanduse ja akvakultuuri korralduskomitee arvamusega kooskõlas,
ON VASTU VÕTNUD KÄESOLEVA MÄÄRUSE:
Artikkel 1
Sisu
1. Käesolevas määruses:
a) määratakse kindlaks laevade tunnuseid ja toiminguid käsitlevad vähimad andmed, mis peavad sisalduma registris, mida iga liikmesriik peab tema lipu all sõitvate kalalaevade kohta (edaspidi "riiklik register");
b) sätestatakse liikmesriikide kohustused, mis on seotud andmete kogumise ja kinnitamise ning nende edastamisega riiklikust registrist komisjonile;
c) sätestatakse komisjoni kohustused, mis on seotud ühenduse kalalaevastiku registri (edaspidi "ühenduse register") haldamisega.
2. Ühenduse registris sisalduvaid andmeid kasutatakse ühise kalanduspoliitika eeskirjade kohaldamisel lähteandmetena.
Artikkel 2
Kohaldamisala
Käesolevat määrust kohaldatakse kõikide ühenduse kalalaevade suhtes, sealhulgas nende suhtes, mida kasutatakse ainuüksi akvakultuuris, nagu see on määratletud nõukogu määruse (EÜ) nr 2792/1999 [8] III lisa punktis 2.2.
Artikkel 3
Mõisted
Käesolevas määruses kasutatakse järgmisi mõisteid:
1) sündmus - laeva võtmine laevastikku või sealt väljaarvamine või mõne I lisas määratletud laevatunnuse registreerimine või muutmine;
2) edastamine - ühe või mitme sündmuse kohta teabe digitaalne edastamine sidevõrgu kaudu, mis on loodud riikide haldusorganite ja komisjoni vahel;
3) hetkeseis - kõik sündmused, mis on registreeritud laevade osas, mis moodustavad liikmesriigi laevastiku I lisas osutatud loenduspäeva ja edastamispäeva vahelisel ajal;
4) isikuandmed - kalalaevade agentide ja omanike nimed ja aadressid.
Artikkel 4
Andmete kogumine
Iga liikmesriik kogub viivitamata II lisas osutatud andmeid tema lipu all sõitvate ühenduse kalalaevade kohta.
Artikkel 5
Märkimine riiklikusse registrisse
Iga liikmesriik kinnitab artikli 4 kohaselt kogutud andmed ja märgib need oma riiklikku registrisse.
Artikkel 6
Andmete korrapärane edastamine
Iga liikmesriik edastab komisjonile hetkeseisu iga aasta märtsi, juuni, septembri ja detsembri esimesel tööpäeval.
Artikkel 7
Märkimine ühenduse registrisse
1. Hetkeseisu saamisel vaatab komisjon üle selles sisalduvad andmed ja sisestab need ühenduse registrisse. Kui vigu ei leita, asendab see hetkeseis eelmise.
Kui leitakse vigu, saadab komisjon oma tähelepanekud liikmesriigile, kes teeb vajalikud parandused oma riiklikus registris ja saadab komisjonile uue hetkeseisu 10 tööpäeva jooksul tähelepanekute saamisest komisjonilt.
2. Pärast uue hetkeseisu saamist ja ülevaatamist komisjon registreerib selle või lükkab tagasi, kui hetkeseis sisaldab vigu, mis takistavad ühise kalanduspoliitika nõuetekohast rakendamist.
Kui vastuvõetud hetkeseis sisaldab ikka veel vigu, teatatakse nendest liikmesriigile, kes kohustub need viivitamata parandama artiklis 8 sätestatud korras.
3. Artikliga 11 kehtestatud eeskirjade kohaselt on ühenduse register liikmesriikidele kättesaadav 20 tööpäeva möödudes hetkeseisu korrapärase edastamise kuupäevast.
Artikkel 8
Vahepealne edastamine
1. Kui ühise kalanduspoliitika kohaste erimeetmete rakendamine seda nõuab, edastab liikmesriik omal algatusel või komisjoni taotlusel viivitamata asjakohaseid laevu käsitlevad ajakohastatud andmed oma riiklikust registrist.
2. Edastatavad andmed peavad sisaldama iga laeva puhul andmeid kõikide sündmuste kohta, mis on toimunud selle laevastikku võtmise ja edastamispäeva vahelisel ajal.
3. Hetkeseisu saamisel vaatab komisjoni andmed üle ja asendab nendega ühenduse registris olevad varasemad andmed.
Artikkel 9
Liikmesriikide ja komisjoni vahelise sidepidamise vahendid
1. Komisjoni ja liikmesriikide vahel edastatakse andmeid komisjoni väljatöötatud teabetehnoloogilise rakenduse abil.
2. Ühenduse register ning andmete edastamise kontrolli ja järelevalvega seotud andmed on liikmesriikidele kättesaadavad Interneti kaudu.
Artikkel 10
CFR (ühenduse laevastikuregistri) tunnusnumber
I lisas osutatud CFR-number on iga kalalaeva kordumatu tunnus. See esitatakse iga liikmesriikide ja komisjoni vahelisel kalalaevade tunnuseid ja toiminguid käsitlevate andmete edastamisel.
See number omistatakse laevale alaliselt, kui laev märgitakse esimest korda riiklikku registrisse. Seda ei või muuta ega omistada mõnele muule laevale.
Artikkel 11
Juurdepääs
1. Liikmesriikidel on õigus kasutada kõiki ühenduse registris sisalduvaid andmeid tingimusel, et nad täidavad isikandmete kaitsmist käsitlevaid sätteid, mis on ette nähtud määrusega (EÜ) nr 45/2001 ja eelkõige selle artikliga 8.
2. Üldsusel on juurdepääs ühenduse registri versioonile, mis ei sisalda isikuandmeid.
3. Ühenduse registris sisalduvatele isikuandmetele juurdepääsutaotlusi menetleb komisjon määruse (EÜ) nr 45/2001 sätete kohaselt.
Artikkel 12
Kehtetuks tunnistamine
Komisjoni määrus (EÜ) nr 2090/98 tunnistatakse kehtetuks.
Artikkel 13
Jõustumine
Käesolev määrus jõustub 1. septembril 2004.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. detsember 2003

Labels: 12
18
6